khistorydata/jeongjo-sjw-relations huggingface dataset:
정조 23년 · 목
疏略曰臣之一生孰非天地造化之力而向來解免別是父母慈覆之私歸省松楸感結幽明政思復尋鍼灸任便調治不意擧朝驚遑之餘遽紆中書復授之命事之出於思慮之外者人必稱夢寐所不及而在臣所値猶是歇後語矣昨日恩諭鄭重諄復臣非木石寧不感泣而回思經歷無毫分格天之功有伈泄度日之痛上所假借而罪戾益著上所庇覆而辜負深深不敢復以大官自居者則聖諭中多少恩敎豈臣之所敢聞俯仰慚悚尤不知置身之所也至若元輔之爲任重輕係國安危臣何暇張皇有如先巽後膺者然哉伏乞亟賜鐫免以卒曲遂之仁焉臣於鄕行歸路獲接朝紙始知七月使行文書有不能別白之處槐院之事臣以時任適皆主管不審之罪臣實爲首而姑未奉處分之命初不敢爲遽然入城之計矣旣因事會至經登筵臣罪至此益涉無嚴乞令攸司議臣之罪批以從古聖賢說出許多道理而元元本本這箇是實然之理也大極全體一動一靜無適而非中正無往而非仁義修之則吉而爲君子悖之則凶而爲小人此朱夫子所以先要人用力於主靜立性詔來學牖群生也凡看義理秪當看大頭顱處於此分明識得則下面節節層層亦不過是實然之此理散以爲萬殊而四亭八當合聚湊來大抵今人多坐不讀書聞道不早故見理不明學無所藉故心無所主一有事爲如絮如漚自以爲盡分者都是犯分始以排闥爲事至於碎闥而責之以犯分則竝與常例迎駕而自抛始以下獄爲限至於越獄而斥之以犯分則乃欲違禁免冠而自囚使仁者觀之無非井人人雖自輕其於國體何朝綱何予未嘗任予之情而咈人之性故須向萬撓之中輒開一線之路吾則從吾臣分則從他臣分蓋所以保世臣在此此等微密義諦小大群工尙亦苦予之志而諒予之心當此時有體國大臣從容鼎位光贊大猷內而有轉乾之力外以有鎭俗之量雖於蒼黃紛聒之時不失朝廷之禮當爲則便爲不當爲處不爲卽所謂身佩安危之大臣也大昨之筵先之以取喩皇極又於敦諭許之以相業所䙡乎相業莫過於相須惟皇作極而立極爲其相者爲準爲則敷錫於臣民于百官協和于萬民平章則朝廷之福也世道之幸也相須之如動靜之無間然後全有太極之全體能贊皇極之功用欲如是也惟有讀書講明之而已更望卽起幡然一以卿身之已能者申勉有位各修當然之則克盡固有之性環海以東使聖經賢傳之旨煥然復明動亦定靜亦定太平有象可以自今日伊始仍敎曰此批答遣亞卿傳諭疏中尾陳事過矣且況享日在明此時元輔豈可不進身此意一體傳諭又敎曰領相疏批亞卿往傳禮曹參判牌招
정조 23년 · 강
敦諭領議政李秉模
정조 23년 · 목
禮曹參判李祖承書啓以爲臣敬奉聖批傳諭于領議政李秉模所住處則以爲臣猥陳一疏冀蒙矜許不意宰臣臨宣批旨優禮深勤恩敎愈隆喩之以太極全體誨之以紫陽要旨而洞示聖心昭揭義諦譬如太陽臨而絲毫畢析重門闢而閶闔廣達大小臣工惟玆彝訓是遵是迪則聖敎中作極立極協和平章便不外是而若論同朝學無所藉之人臣實爲最已之如絮何尤於他我之如漚孰矜於渠大抵義之所在卽分之所定加一分爲不盡分減一分爲不盡分當碎首處則碎首爲盡分當瀝血處則瀝血爲盡分至於至誠惻怛可以旋乾轉坤雅量恢拓可以靖世鎭俗乃所謂大人之事如欲責之於今之人不幾於反鑑而索照乎抑臣所憂則有之聖謨深遠不遺精粗仁者以爲仁智者以爲智每不免倚着一邊一年二年駸駸然以雍容暇豫爲一副工謀則外似不犯分而犯分實莫大於此竊恐所憂反在於彼也如臣者流卽半生半死之蟲耳依俙見得其分之所在而畢竟做去作一不盡分之罪人萬一迫於嚴命冒昧出膺是則以昨日聖諭隱然自處而向所云犯分實莫大於此者不幸近之臣雖不忠無狀豈忍爲此哉宮享隔日陪班義重此亦臣分之一端而分有輕重臣誠有死而已不敢爲蠢動之計惟俟嚴誅云矣敎以知卿欲爲簉朝於明日該曹當於獻官望單付標祀典至重出宮在明更遣正卿問卿去就仍令待朝偕來此意傳諭正卿則禮判進去○禮曹判書黃昇源書啓以爲臣敬奉聖諭傳諭于領議政李秉模所住處則以爲臣之去就鐵限在前敢以無路蠢動之意附奏於宰臣之回不自意宗伯儼宣聖旨至以獻官付標事俯詢簉朝之期國之大事在於祀典伏況閟宮親祼移蹕在朝臣子分義奚暇他顧而臣之無以承膺之狀參倚前衡旣不敢爲進身之計則偃處私室坐要恩禮實添罪上之罪泥首胥命又不可以煩徹於齋明之日左右思量計無所出迸退城外恭俟鈇銊之誅惟願先收偕來之命仍降威罰千萬血祝云臣旣承偕來之命而大臣今方出城仍爲隨往敎以卿何若是卿入城然後獻官當爲啓下矣且於相府故事左相之例陞首相者未嘗力辭如卿之爲卿之此擧切以爲未深思之甚者卿如不入明日出宮時當駐輦闕門雖至差晩待卿簉班進發之意更爲傳諭期於偕入而此傳諭付之史官往傳宗伯又書啓以爲臣敬奉史官所傳聖批傳諭于興仁門外領議政李秉模所住處則以爲臣迸出城外恭俟嚴誅不料聖度之如天更勤飭諭於深夜敦迫以享官之事指導以相府之例繼之以不敢聞之敎驚懍戰慄恨未卽溘然而無知也臣雖固陋蓋嘗聞自左揆而陞首席者或一箚而卽膺或數疏而乃出其例不一而若臣今日之情擔負之重有不暇論斷斷血忱已陳於前此附奏之語此非臣之一身計布示中外許其解免仍治逋慢之罪則臣愚死罪妄以爲不爲無補於世道也出城固非小擧措乍出乍入惟待責敎之輕重而進退則此眞聖諭中心無所主之甚者縱使進身更焉用哉哀之命也不哀之亦命也造臣之命惟在我殿下北望象魏攢手顒俟而重臣之相守荒郊大關國體亟收偕來之命千萬至祝云矣敎以爲卿出膺自朝至于今夜分酬應以卿體國之心何乃困予至此待卿簉朝駕發抑已設言於卿其可食言安心卽爲簉朝事更爲傳諭期於偕入
정조 23년 · 목
禮曹判書黃昇源書啓以爲臣敬奉史官所傳聖批更爲傳諭于領議政李秉模所住處則以爲時夜已分仰煩丙枕之酬應法駕將戒致勤非常之辭敎一則臣罪二則臣罪爲人臣而奉此不敢聞之敎將安所歸如使臣有一分可膺之勢初何敢晷刻逋慢而一片苦忱明燭在前嶺海鈇銊實所甘心惶恐震迫不知所達云矣敎以嚴刻已屆卽爲簉朝事更爲傳諭期於偕入又書啓以爲臣敬奉史官所傳聖批更爲傳諭于領議政李秉模所住處則以爲此臣命卒之秋席藁涕泣不知所達云矣敎以勿待命事卽爲傳諭今則出宮時刻已過而駐輦待之旣有言矣不在多誥須卽簉朝之意一體傳諭又書啓以爲臣敬奉史官所傳聖批更爲傳諭于領議政李秉模所住處則以爲臣只知有死而已更何敢措辭仰達云矣敎以旣無必不可出之義則若是者所據何居予則惟有踐前言而已午刻將近尙未出宮在卿分義得不有歉更遣承宣傳諭○承旨徐有聞書啓以爲臣敬奉聖批傳諭于領議政李秉模所住處則以爲臣以至死不敢膺爲不易之分義此亦命也尙何更達云矣敎以聞於承宣則敦諭不敢冒當之意卿以爲言云予於敦諭批答等文字每未免信口呼寫旣宣之後更不取閱以是不知何句何語之屬於難進始又取見正書朝報苦難覺得大抵卿之如是甚非所知於卿者時刻雖差過卿之進身之前豈可出宮乎此意更遣知申傳諭○都承旨閔台爀書啓以爲臣敬奉聖批傳諭于領議政李秉模所住處則以爲臣自犯死罪何敢有所附奏而今番特授之聖意承聆筵敎奉讀敦諭蓋以伊日擧措之不至犯分有若寵擢而褒嘉之設使臣事事得宜於周旋宛轉之際是不過臣子常分況群情莫伸餘憂自在罪則有之恩何辱焉元輔之號名雖大卽亦相職之一當此動駕之日荐奉不敢聞之敎則雖不一番箚疏而出膺於義卽可而臣之所以泥首至此者政以不敢暫當於特授之聖意也愚迷轉甚蠢動無路有死之外更無可達而咫尺城闉荐辱近侍尤萬萬震懍今方轉尋鄕路云矣敎以更當敦諭而時刻已過到今祀典有所重輕重較然初嚴當啓下卿等先爲詣閤而禮判則以所下傳諭追至傳致事分付
정조 23년 · 강
禮曹判書黃昇源以領議政李秉模處傳諭後隨往鄕路啓
정조 23년 · 목
昇源書啓以爲臣旣承偕入之命而大臣今方轉尋鄕路臣亦隨往○昇源狀啓以爲大臣就中浪浦路發行故臣謹奉所下傳諭追至大臣所到路傍店舍傳諭而大臣今日平邱驛止宿明日轉向楊根地云臣則仍爲隨往
정조 23년 · 강
詣景慕宮齋宿
정조 23년 · 목
具遠遊冠絳紗袍乘輿出永淸門至明政門降輿乘輦出弘化門由館峴至觀旂橋降輦乘輦至宮大門外降輦乘輿至齋室門外降輿入齋室改具冕服詣版位行禮陞詣宮內奉審還入齋室改具遠遊冠絳紗袍詣省器位省器詣省牲位省牲仍行肄儀訖還入齋室
정조 23년 · 강
命壯勇營庫舍董役人等施賞有差
정조 23년 · 목
壯勇營提調鄭民始啓言本營庫舍多有不足之患番所亦甚苟艱故鳩聚物力自八月始役今纔訖工而新建者堂上番所十四間射亭六間西庫五十一間東庫四十間中門五間合一百十六間矣家舍過百間則監董之人請賞自是節目而知彀官崔命喆敎鍊官姜晦煥前知彀官張光郁終始監董壯勇衛安德恒前僉使尹得莘以牌將亦多效勞當有酬勞之典年前役事時匠人邊首亦有帖加之例石手邊首鄭有福木手邊首陳德義韓孝大使役勤勞故仰達矣敎以帖加依例爲之姜晦煥安德恒賞加崔命喆張光郁邊將承傳尹得莘空闕衛將差下
정조 23년 · 목
時至具冕服出齋室詣版位再拜詣盥洗位盥洗詣神位前三上香灌鬯奠幣進幣瓚爵官吏曹判書徐龍輔奠幣瓚爵官吏曹參議李魯春進饌薦俎官戶曹判書趙鎭寬行初獻禮大祝直閣金近淳讀祝訖亞獻官左議政沈煥之終獻官右議政李時秀行亞終獻禮訖詣飮福位行飮福禮詣望燎位望燎還入齋室改具遠遊冠絳紗袍出齋室門外乘輿出宮大門降輿乘輦至觀旂橋降輦乘輦入弘化門降輦乘輿入明政門由永淸門還內
정조 23년 · 강
命宮享後翌日庭候勿爲之
정조 23년 · 목
敎以每於宮享欲爲除弊藥房內閣政院玉堂朝廷翌日問安勿爲之
정조 23년 · 강
命領議政李秉模發程與否令畿營探問以聞
정조 23년 · 목
敎曰昨夜見偕來正卿狀啓大臣待朝轉向楊根地爲言知其發程然後可以敦諭分付畿營卽爲探問狀聞
정조 23년 · 강
副校理洪樂安疏請正言趙恒鎭亟施譴罷之典賜批從之
정조 23년 · 목
疏略曰昨日動駕時正言趙恒鎭旣參於出宮之時又入於陪享之列而及夫回鑾之時不知在處竟至闕參設令病勢之猝發難於運動固宜往復同列備言事情而無端不來有此闕禮當此閟宮親享百僚駿奔之時身居臺閣之任者失職如此臣謂正言趙恒鎭亟施譴罷之典宜矣批以論列得體依施
정조 23년 · 강
分揀兵曹佐郞韓致海
정조 23년 · 목
敎以欲爲下敎而未果其時事件稍異出付之兵郞分揀
정조 23년 · 강
敍回還正使趙尙鎭副使徐瀅修書狀官韓致應
정조 23년 · 목
敎曰今番使行勅書順付敍用然後可無掣肘之端回還三使臣敍用
정조 23년 · 강
命湖西再運舟橋船逗留之弊査問懲罪仍以矯弊之道劃一稟處
정조 23년 · 목
戶曹啓言今年湖西再運舟橋船盡數入來後卽爲草記而此後仍爲定式擧行事月前旣承下敎矣卽接舟橋司移文則湖西稅大同再運公州等三十一邑下去船五十七隻今已畢入來云矣敎以不待泰安倅之疏知其爲弊而見其疏益知所不知小民之終歲勤苦待春辦納者今於深冬始運豈成說乎湖西下去五十七隻之京江到泊日子之先後爲先草記再運船隻之各該邑下去及裝送日子令該道臣亦卽區別後錄狀聞後卿與舟橋堂上登對逗留下去與不卽裝發間以爲先施懲一之地而舟橋雖有所重其所設施亦出於爲所重除民弊之苦心而今其奸弊如許則其可任他弄奸不之卽矯乎湖西再運之法革罷與別般防奸之道一體劃一稟處
정조 23년 · 목
禮曹判書黃昇源狀啓以爲領議政李秉模今月初三日平邱驛止宿初四日早朝發向楊根路臣則仍爲隨往敎以纔令畿營探卿發行之奇卽見宗伯狀啓卿果決意長往虛佇之餘咄歎不已卿之所執之如何卿雖有附奏於知申而肯綮要旨猶有不能分明諦得者卿須體予此意卽爲復路登對詳陳事更爲傳諭期於偕來此時大臣重臣之多日留滯民邑之弊當如何亦豈不切悶之甚乎此意一體傳諭之意回諭○京畿監司徐鼎修以領議政李秉模今月初四日自楊州平邱驛離發轉向楊根蹄灘里本第事馳啓敎以正卿狀啓雖有回諭旣知其下鄕當更下敦諭卽令畿驛察訪馳傳正卿處使之傳諭事回諭○敦諭予以盡分詡卿而卿以不盡分自引予以出膺責卿而卿以不出膺自期卿與予一切相反小宛征邁之戒在兄弟猶然況於君臣之間乎在易則蹇之三也在禮則趙文子之善禱也在春秋則正考父之傴僂也卽予所望於卿者卿乃不我顧而不我聽一馬二僮几几在東卿胡不念國體至此卿若不卽幡然則予將躬駕而迎之乎於是乎卿之去就恐不待一言而決者卿其諗究之
정조 23년 · 강
行藥院入診及次對于誠正閣
정조 23년 · 목
因次對頉稟啓辭敎以右相旣入來仍爲來會○因日次請診啓辭敎以次對同爲入侍○右議政李時秀曰臣旣入來藥院賓對有命故不得不來會而以臣罪負何敢行大臣之事乎予曰過矣左相疏批俄亦言之而左相則伊日之出城翌朝之入來皆有層節至若領相之善爲周旋可見誠意相感之效而卿則當初請對終未免太早以至有許多難處之境至於下義禁府諸臣非但傳旨之不捧雖呼當直而初無出付之敎則不待都事之押去而徑自就囚者豈非顚錯之甚者乎古者不省召致廷尉爲下獄之語而今也則不省下義禁之異於拿處亦可謂無不對矣大抵其時事多未善處而卿適獨當故雖不得不責備於卿而旣出無隱且屬遂事何必以此深引乎時秀曰聖敎之下臣何敢更事煩陳而臣之今日入來非敢爲揚揚冒出之計實欲一暴衷懇於天地父母之前矣臣節目間事之做錯在臣猶屬薄物細故當此人心狃安玩愒之時有此不盡分之罪者卽此一款可謂死有餘辜矣予曰卿何如是乎非但已屬過境事在常格之外無怪其或有做錯卿其安心也時秀曰臣於承批之後不敢更以文字瀆擾而大享當前又不敢不參班矣今若因此一出而晏然蹲冒於三事之列則朝廷士夫姑無論雖吏胥市井亦將何以對顔乎鈇銊之誅臣固甘心而聖度寬大不忍遽施誅殛之典則中書之任先蒙鐫遞然後始可爲一分息補之方而實是終始生成之澤矣臣於其時旣不能積誠回天而及當動駕之時又不能冒死求對於駕前以翼感格臣雖不忠無狀豈敢有玩愒之心而驚惶忙錯慮不出此畢竟自歸於玩愒之科臣罪至此萬殞難贖冒是罪而居是任則臣之一身固不足恤其於世道何哉予曰卿之此言萬萬過矣予又曰昨因畿營狀啓已爲敦諭而領相果決長往之計造朝無期殊可悶也時秀曰臣何敢語及於首揆之去就而今此力辭之擧蓋出於爲世道激礪矯正之意矣予曰左相之疏誠是料外矣昨年則急於勉出有傳敎句語之反汗者今番事旣異於此而疏語無非涉禁甚爲礙眼故才已封還矣時秀曰臣姑未見原疏而近以拘於涉禁之故人心日狃世道日卑以至如臣今番之事而極矣左議政亦豈不知禁令之不可犯而今此疏擧必出於不得已矣予曰卿其爲次對也時秀曰向來疏批誨諭如父詔子今筵下敎又若是縷縷臣是何人敢爲處義之計而顧臣今日之懇非但爲一身而然也臣必被罪然後庶可以有益於人心世道矣臣之前後受恩罔極而自速罪戾竟爲不盡分之臣將何以歸見先人於地下乎今日則不但廟謨之未及講究以此顔面又何敢爲賓筵覆奏之事乎予曰何可一向如是而至於不盡分云云尤爲過矣予又曰頃以使臣之趁速入去事有所言及矣果已知委而聞其回報乎時秀曰已爲知委而聞欲以望前渡江趁來月旬前入抵云矣予曰進賀之行有不可緩故雖令差早入去而無端趲程亦或無如何之嫌而先期渡江之際商譯輩亦不至於狼狽耶民始曰趁早入去固爲無妨而旬前趲程則似亦太早矣文淳曰常時使行亦多以念前入去今雖以旬前後爲期似亦無如何而商譯輩則旣有預關似不至大狼狽矣予曰湖西再運事待狀啓來到當爲稟處而春間所捧今始裝載其爲民弊當如何哉再運之法雖爲舟橋而設而弊旣若是不可不思變通之道矣卿意何如時秀曰臣亦伏見昨夜下敎而該道狀啓上來後當詳察其便否矣予曰到泊早晩果爲詳錄乎文淳曰自今年爲先錄出而或有船人之遲滯下往處亦或有下往後動費數朔之處矣予曰湖西則通一道皆是再運乎文淳曰亦有初運之處而再運者爲五十餘隻矣民始曰臣於待罪湖南時以再運事有所狀啓擧行而裝載之船只有八十餘隻若不再運於湖西則勢將再運於湖南而湖南則比湖西旣遠其弊當尤甚矣大抵船人之作弊亦豈可保其必無而今番湖西事則專由於守令之不善擧行矣大同之待秋停退非特敎則雖道臣不敢仰請而今此晩後裝發便歸於待秋矣予曰此則道臣守令皆當有罪矣戶判果已行會於本道乎鎭寬曰姑未行會矣予曰行會斯速爲之而前此亦有如此晩到之時乎民始曰未曾有拖到十月念後之時矣予曰船隻屬於舟橋之後公私載運果有其效而亦果無臭載之弊民始曰渠輩船隻之入於舟橋旣是利之所在故其管束之道果有倍勝之效而旣稱敗船則不得入於舟橋故臭載之弊亦果無之矣予曰此後雖私卜如有不能小心之事則直爲拔去於舟橋之案實合於勸懲之道雖不必另出節目而此意使渠輩預爲知之好矣頃聞湖西運穀有加捧之弊云此豈成說乎文淳曰臣嘗以公州加捧事伏承筵敎詳加探問則乙卯以後果有後穀名色而一石之加捧者爲五升蓋緣斛面大小之不齊而易於生縮故船人旣不願擔當色吏又恐其徵縮致有此後穀之弊而亦非民結之加捧只取之民役庫云矣予曰無論於彼於此其爲加捧一也民結民庫之別眞所謂朝三暮四雖一升亦豈可創出無前之名色乎大臣之意則果何如耶時秀曰臣於倉卒不能領會而其爲加斂則果一般矣予曰後穀之說旣已一出於筵席則豈可仍置乎卿勿過爲逡巡須卽奏事也時秀曰臣旣承下詢何敢不仰對而罪負至重無面可顯今若徒恃庇覆之私入而稟覆廟務出而揚揚行公則朝廷之上當作何許模樣乎臣之今日冒進專爲筵席之陳懇而衷情抑塞實無以奏事予曰過矣豈可終日如是相持乎時秀曰旣未蒙矜許之恩而屢次詢問之下亦無仰對之路臣又當迸出恭俟嚴誅矣遂退出予曰大臣旣如是次對不可爲之備堂亦皆退出而後穀一款言端旣發須卽以草記稟處也予謂有司堂上李書九曰受敎輯錄編次今爲幾何文蹟之外口傳擧行之定爲規式者亦須一一收錄也鎭寬曰不但京司節目如外方擧行之當錄者甲寅以前則有之而甲寅以後未及繼抄此亦當詳爲裒輯矣予曰政院文蹟亦必有可考者此亦當爲收入而籌謨類輯則先爲修正入啓受敎輯錄則旣難速訖諸堂姑爲退去編輯也
정조 23년 · 강
左議政沈煥之陳疏賜批仍命疏本封還
정조 23년 · 목
批以民事有詢決者賓對使之來會而卿章先到首尾縷縷無非涉禁仍請收禁復申昨年疏餘意大臣卽予所敬禮豈有無批之疏而曾所設禁非得已雖欲收禁誠末由禁令自在之時雖大官之疏一有涉於禁令決不可捧入亦不當賜批此箇事理較然不難卞疏本玆令承宣封還而昨年則卿未出仕也故以反汗綸音句語爲節拍今番則卿旣行公也故不敍有命則迸出嚴守格例出宮時至則還入別作界限卿之去就各有所據與領相昨今年擧措之處得其中毫無參差予方爲卿等深喜之卿疏中云云何乃太過太過惟望卽起造朝仍敎以此批答與疏本封下者承旨往傳傳諭則右副進去○承旨趙弘鎭書啓以爲臣敬奉聖批馳往傳諭于北部鎭長坊三淸洞契左議政沈煥之所住處則以爲臣於昨年猥陳衷懇得蒙聖恩至有綸音中句語收還之敎臣感激莊誦如奉拱璧尙自銘鏤于心仍伏謂我殿下以天地之大度特恢轉環之量不復使廷臣有震剝憂遑如許之象矣乃者動駕之命又在于往年駐蹕之亭而仍伏奉聖敎之布諭者臣於是神爽遁散五內煎熬寧欲鑽地而不可得矣幸賴僚相之登對天聽俯回鑾蹕穩旋而本事安帖臣等區區歡抃之忱曷有其極第臣伏念自有此事每歲一度朝廷之震蕩閭巷之驚惑以致國體日卑世道日壞而亂賊無可討之期義理無可闡之地矣臣徒紆殿下特達之恩徊徨盤礴於中書之席而絲毫之報效漠然則毋寧退尋邱壑之本分粗講春秋之遺訓以卒被天地生成之澤矣一疏仰籲出於愚忱之斷斷而誠淺辭拙無以仰格宸聰又叨近侍之臨宣聖諭諄諄牖誨益勤如臣不忠無狀何以得此於聖明之朝也伏地戰恐云矣
정조 23년 · 강
右議政李時秀三度胥命命勿胥
정조 23년 · 목
政院啓言議政府錄事來言右議政李時秀以爲衷情窮蹙蒼黃迸退罪上添罪益無所措走伏金吾門外恭俟嚴譴云仍納命召何以爲之乎敎以卿於診筵旣入來使之來會於次對矣及登筵席縷縷辭懇竟至於徑退者卿之事豈不過乎前席言之悉矣勿待命安心卽爲還第事遣入侍承旨傳諭仍令史官還傳命召知大臣還第然後承旨入來回奏○承旨沈象奎書啓以爲臣敬奉聖敎馳往傳諭于中部堅平坊典醫監契右議政李時秀所住處則更納命召不爲還第故臣旣承大臣還第然後入來回奏之命姑爲仍留敎以待其還第入來回奏○因胥命再啓敎以又爲胥命萬萬過矣安心勿待命事遣史官傳諭仍傳命召民事莫緊於經界之政分等狀啓未回啓者今日次對以卿之不爲擧行未免抛置今則已筵退當以草記爲之與左相相議今日內卽爲稟處之意一體傳諭○因胥命三啓敎以近於筵席慰勉備至卿之若是實爲莫曉且況大臣去就自別而胥命之啓日頒朝紙見爛報者必致駭惑此亦所關非細安心勿待命事更遣史官傳諭仍傳命召
정조 23년 · 강
以朴宗羽爲安城郡守口也傳
정조 23년 · 목
京畿監司徐鼎修以安城郡守金相儼身病沈重不得已罷黜馳啓敎以其代口傳差出
정조 23년 · 강
命回還使行順付勅書入京時迎接儀節令該曹考例擧行
정조 23년 · 강
京畿監司徐鼎修以領議政李秉模來住楊根本第馳啓
정조 23년 · 목
該監司狀啓以爲楊根郡守鄭東榦牒呈內領議政李秉模今月初四日來住于本郡蹄灘本第○禮曹判書黃昇源狀啓以爲領議政李秉模到楊根郡西始面蹄灘里留住臣則姑爲仍留
정조 23년 · 강
命御營廳所捉虎皮給該大將
정조 23년 · 목
御營廳啓言本廳懸錄牙兵金玉尙等私獵于佛巖山水落山之間中豹虎一頭捉納矣謹此封進而先殺砲手金玉尙木三疋布二疋再殺砲手吳成國木二疋布二疋依例施賞敎以皮張卿處賜給
정조 23년 · 강
命內司下屬江都下去時作弊民間者嚴杖取招以聞
정조 23년 · 목
京畿監司徐鼎修狀啓以爲卽接金浦郡守洪百淳所報則本郡石閑面店漢金守雄呈狀內今月初一日夜內司奴屬十餘名不知不覺中破門突入大喝咆哮索酒覓錢捽曳渠無數毆打繼又驅出渠妻打破家産故無知村氓怯於威風各自逃避則房中所在錢六兩及鷄首役數攫去世豈有如許至冤之變云林村居南生員家奴辰太呈狀內渠上典因事入來邑中今初二日朝歸路逢着內司奴屬十餘名則厥漢輩無非泥醉酗酒者故慮有逢辱之變從間路遠遠避來則右漢等大喝趕來無端毆辱至於裂破衣冠殆同打殺者然故渠上典艱辛逃脫僅保性命而歸則其間光景不待陳訴而可燭渠上典初無與渠輩知面相關之事又無利害間言詰之端而逢此難洗之羞辱豈有如許至冤極痛之事乎云大抵司屬輩無常往來於江都之際邑店貽弊不一其端而又有此毆人取物有若劫盜者流之爲若不痛禁則來頭事將不知至於何境云近年以來內司所屬絡續往來貽弊民邑不一其端已極悶念矣有此突入村店打破家産毆打人物劫掠錢物之擧者尤萬萬可駭此若不別加痛繩則來頭之弊有不可勝言作拏內司所屬等令該曹照律嚴處不飭之內司官員罪狀亦令攸司稟處敎以當該司屬等之作弊民間之許多所犯萬萬痛惡嚴飭刑曹一竝捉致待朝開坐嚴杖取招以聞事分付雖一名萬一遺漏次知中官亦當嚴處以此各別嚴飭近聞司僕所屬之下往者其弊亦然云驅軍等各別操切之意該卽發牌亦爲嚴飭此後司屬等作弊這這報營若或掩置該守令亦爲當其罪竝以此意回諭
정조 23년 · 목
義禁府啓言前營將鄭光賓原情以爲渠系出晉州故修文殿大提學恭戴公陟卽渠十代祖故進士礪臣卽渠八代祖至若故監司百昌及弼善百亨卽渠八代祖弟舟臣之曾孫則百昌於渠爲旁枝遠族祖而世派昭穆井井不紊而臺啓中以渠冒稱百昌孫云者此專出於渠十七寸幼學鄭鉐含憾構誣之言而此蓋有事端今七月間渠十代祖恭戴公陟禮學德業有功斯文爲世所推故京鄕諸儒方營追享於書院而幷擧恭戴公五代孫百亨與趙忠肅公廷翼以三賢幷侑之意發通太學而設疏廳矣其後二三疏儒不遵公議擅自拔去恭戴公又爲暗拔太學通文更以鄭百亨趙廷翼兩忠臣通文私自入送太學之際鄭鉐亦以恭戴公十一世孫爲疏儒之誘引啗利目見先祖之擅拔則子孫之心宜爲憤痛而惟彼鄭鉐不以爲嫌反爲符合疏儒故渠責其背祖忘先之意則鉐以此含憾呈單疏廳誣渠以冒稱百昌孫之說其設心構誣罔有紀極渠得呈單責其罪而將欲會諸宗撻罰鉐於先祖臣誠謹院宇之庭則鉐自知其罪乃爲先發制人之計至於構誣上言自京兆考籍之時渠枚擧前後實狀呈于京兆雖已卞白於府庭而鄭鉐誣人之罪尙未勘處故益肆叵測之計構誣傳播至入於臺臣之風聞遭此至冤之說渠雖武夫亦具彝性冒忝科第名編朝籍上自搢紳下至姻婭親知之間皆知渠世派來歷則豈忍以非其祖而稱祖自歸於蔑倫之科云請刑推得情敎以觀於渠供可謂昭然鄭鉐則使渠會諸族嚴治以爲雪憤伸枉之道雖以疏儒言之加於此之儒先勳舊朝禁所在不敢遽請配侑則通文太學殊未妥當令泮長禁飭
정조 23년 · 강
忠淸監司李泰永狀請燕歧縣改量田
정조 23년 · 목
該監司狀啓以爲本道改量已近百年列邑田案率多紊亂而其中燕歧縣以沿江之邑屢經大水川谷易處陳起變幻每當踏驗之時殆無考覈之階故該縣監尹商欽留意於經界之政已自夏秋多般商度博採物議報請改量迨此歲登民饒之時就其弊深勢急之處從願設施斷不可已故各別審愼殫誠擧行之意先爲知委亦自臣營發送褊裨另加察飭
정조 23년 · 강
命咸鏡監營慶尙監營左兵營都試入格人等分等施賞仍推慶尙監司申耆
정조 23년 · 목
兵曹啓言觀此咸鏡監司具㢞啓本則本營屬親騎衛今己未條四等都試時閑良車百輪左別居首閑良鄭厚德右別居首左別閑良申志翰秋等騎芻沒技閑良金經燧金宗珠林興喆夏等騎芻沒技閑良李宗蕃冬等騎芻沒技右別出身崔宗悅閑良金光瑄林先光冬等騎芻沒技閑良朴聖宗李辰英秋等騎芻沒技閑良金振聲徐采尙秋等片箭沒技閑良金聲振夏等片箭沒技令該曹稟處云今此車百輪鄭厚德申志翰金經燧金宗珠林興喆李宗蕃金光瑄林先光朴聖宗李辰英金振聲徐采尙金聲振似當依法典直赴殿試崔宗悅亦依定式邊將除授請上裁從之又啓言觀此慶尙監司申耆啓本及別單則本營左右列別武士今己未條四等都試時出身吉命來左列居首閑良朴仁麒右列居首閑良李東協柳葉箭沒技閑良林遇榮片箭沒技閑良金基守鳥鋴沒技令該曹稟處云今此朴仁麒似當依法典直赴殿試閑良李東協林遇榮金基守亦依定式直赴殿試請上裁吉命來禁御兩營哨官窠備擬而啓本後錄中鐵箭步數之不擧元步數而只以退步開錄者雖或襲謬而然未免有違例之失該道臣推考此後則鐵箭元步數及退步數具書修啓事請知委從之又啓言觀此慶尙左兵使李普漢啓本則東菜別騎衛及馬兵今己未條都試時別騎衛閑良權大琯居首閑良金海胄之次馬兵金鎰居首竝令該曹稟處云今此權大琯金鎰似當依法典直赴殿試金海胄亦當直赴會試從之
정조 23년 · 강
召見有司堂上李書九及下直閫帥守令于誠正閣黃海水使李長喆熙川郡守柳成逵安城郡守朴宗羽
정조 23년 · 목
予曰雖原任大臣亦以廟謨回啓者自有其例況此分等狀啓不可踰晷刻之事非不欲一依狀請施行判下而以委任大臣之意使之就議草記則事面自別卿以此義面諭左相也大抵近日大臣事莫曉其意而至於右相引義尤爲過當如是而何時出場乎昨於京驛察訪之回領相以爲有不敢當之敎故進身稍近云或緣敦諭中躬駕而迎之之一句語而然耶有司堂上李書九曰似然矣大抵今番廷紳震剝之狀臣不敢更提而每經一番事端則朝象如水就下大臣之事不得不然矣若不犯分又歸於不盡分之科臣恐將來之慮無窮已也予曰受敎緝錄兼欲爲備覽之資抄出之際須從詳備而文蹟外口傳擧行之類易於遺漏亦須該備裒集而各司揭壁者亦皆錄入好矣書九曰應行條件中無文蹟者如銓堂之置處政事是爲不易之例而亦無文跡如此類甚多矣予曰冊子以兩本爲之而一本則詳細全錄以爲印出之件一本則抄節分類連謄以入好矣而分類件已爲割付乎書九曰亦有未盡割付者矣予曰然則不必盡爲割付只準誤字從速謄入可也予曰校正之役諸郞廳專一爲之乎書九曰諸郞俱有他公故未能專一矣仍命先退予曰進賀使行趲程事非但回還使行狀啓中有臘旬之語進賀不可遲滯而然至於順付之爲不爲不係於使行入去之旬間與念間則當初筵敎亦不以來月旬間入去之意牢定而至於商賈狼狽之弊亦不可不念故昨因賓筵重臣雖言其因使行知委今年則使之早早等待云而其說有未可必也且使行之疾馳趁旬前亦似如何使臣歷辭時卿等何以知委乎此意令使行知之使之闊狹爲可承宣以此筵敎書送右相可也
정조 23년 · 강
命勅書迎接及頒敎之擧依前例擧行
정조 23년 · 목
禮曹啓言順付勅書入京時迎接儀節取考謄錄則頒詔勅書入京日百官郊迎自上殿庭行禮之節依正至聖節望闕禮時例磨鍊矣今此勅書入京日行禮等節請依此擧行允之又啓言今此齎來勅書旣以附廟頒詔出來迎詔卽日當有仁政殿頒敎之擧應行節目請依前例磨鍊擧行允之
정조 23년 · 강
舟橋司以舟橋排設擇日啓
정조 23년 · 목
舟橋司啓言舟橋排設日子令日官池景喆推擇則今十一月初七日卯時爲吉云當日臣文淳率郞廳李文喆出往始役
정조 23년 · 강
左議政沈煥之陳箚乞免賜批
정조 23년 · 목
箚略曰卽因兩南分等狀啓之回啓事籌司郞官來傳下敎方冬民事奉行是急而第臣有區區私義噫犬馬之齒已衰蒲柳之質且朽不合伴食於中書者久矣纔陳一疏乞退庶蒙天地之洪私得養丘壑之餘年而況士夫廉防實關朝廷事體則朝辭政府之官夕察籌司之任者前後徑庭不幾爲馮婦之所笑乎伏乞亟鐫臣議政之職批以惟予一念在民事夙夜不敢自暇縱使澤未浹肌其誠切於願治憂勞之過神精日銷近以分力之方專責於卿等者自有不得不然且況諸道分等之啓隨到卽決何嘗淹時逾刻而忽於今年相持數日非不欲直以依狀請回諭而旣委之卿等何可復爲不爲之擧殆若爲卿等代斲副急爲哉卿須安心卽爲擧行仍敎以此批答有司堂上往議時同爲齎傳分等草記卽爲書入事分付該堂
정조 23년 · 강
右議政李時秀初度呈辭命封還
정조 23년 · 강
副總管李儒慶疏辭新資賜例批
정조 23년 · 강
命領議政李秉模行到處遣史官問疾
정조 23년 · 목
禮曹判書黃昇源狀啓以爲桃源察訪鄭煥恭齎來敦諭及承旨徐有聞成貼有旨傳諭于領議政李秉模則以爲臣荐奉非常之敎冒犯擅行之罪泣血鄕廬以爲甘塡溝壑之地矣及伏奉兩度傳諭臣之不卽滅死使其行止種種煩徹於九重致有此敎者皆臣之死罪也到此地頭不敢一刻淹延於私次惟有馳伏近京之處俟伏邦憲云矣大臣今將回發臣亦隨來又狀啓以爲領議政李秉模行到廣州奉安驛病勢添谻不得已止宿明日前進計料敎以遣史官問所愼之何如而仍以何當進身傳諭以來
정조 23년 · 목
政院啓言有司堂上李書九以嶺湖南及濟州分等狀啓就議左議政沈煥之後來待矣敎以入侍
정조 23년 · 강
命嶺南災結依狀請加劃居昌等四邑穀限年分捧條與軍威反逋一體收捧昌原陳起處降等收稅軍餉半留平倉事推奴徵債防塞事許施
정조 23년 · 목
有司堂上李書九啓言取考慶尙監司申耆災實分等狀啓則聞慶等五十一邑置之稍實長鬐等二十邑置之之次尤甚名色不爲擧論仍以爲事目災八百結外不足災六千一百十八結二十七負七束特許加劃後錄條件竝請令廟堂稟旨分付矣其一居昌比安固城高靈等四邑還穀限年分捧條以其名色之異於舊停不得入於停退者實有向隅之歎參互民邑事勢酌量穀總多寡可捧者方便收殺不可捧者姑爲退限軍威限年條變通始在今年民力大有間於諸邑竝新舊還督捧事也其一昌原舊頉中未充補二百六十三結前府使李尙度請限年免稅使之次第起墾廟堂覆啓隨其墾闢限三年免稅而本等責稅民皆疑怯不肯起耕一依該府使疏請且倣量陳起之定式直爲降付六等更免三年賦稅則服田者必當爭先墾闢此弊江海諸郡幾皆同然恭俟處分事也其一山倉軍餉固當盡數還納而比經荐歉民勢不可不念折半仍留平倉事也其一推奴徵債防塞事也臣謹依下敎就議于大臣則以爲昨旣猥陳衷懇今於分等回啓之命萬無擧行之勢云而大臣之當初料量則本道今年穡事與湖南相伯仲雖有沿野之優劣而大體則可謂均登分等依狀請施行加請災結以本道地方之廣大不甚過濫準數許劃使之均俵居昌等四邑反逋雖曰年久限年分捧旣出特恩則寬緩不迫從便收殺豈無其道而少遇歉荒輒請仍停已非限年之本意況此稍熟之歲復許闊狹有關法綱四邑今年應捧條申飭道臣與軍威反逋一體收捧昌原舊頉事降等勸耕雖爲權宜則壤定稅自有經法且近年災頉之降續充補曾有許施於道啓者未知成效之何如而今若逐邑開路則竊恐虛實相蒙汗菜無日闢之效經界有漸紊之慮江海諸郡之竝許闊狹固難議到而至於昌原舊頉結數無多道臣邑倅前後所論如此姑從此邑而試可另行考察以觀成績不害爲隨時通變之政山倉軍餉之半留旣關民情且有近例與推奴徵債防塞事一體許施似好而以今淸地有難質言云大臣之議如此故仰達矣從之敎以前伯李泰永筵奏後降等處起墾明有實效則江海諸郡先從可爲處量許亦可更令道臣依此擧行以其形止報來後草記
정조 23년 · 강
命湖南災結準八千結劃給之次邑稅大同拯劣米代錢限明秋停退及推奴徵債防塞事依狀請許施
정조 23년 · 목
有司堂上李書九啓言此全羅監司趙宗鉉災實分等狀啓也尤甚名色不爲擧論光州等三十三邑置之稍實全州等二十一邑鎭置之之次仍以爲各樣災總合爲八千七百八十二結九十六負以此較量於地部劃下九百結則不足災七千八百八十二結九十六負特許加劃後錄條件竝請令廟堂稟旨分付矣其一之次邑稅大同拯劣米太代錢限明秋停退事也其一推奴徵債防塞事也臣謹依下敎亦爲就議大臣則引義辭巽如右所陳而當初料量則蘆嶺以上雖曰差遜於左峽通論一路之年事則視丙辰相甲乙分等依狀請施行所請災結比諸丙辰之五千餘結加數殆近三千分數未免太過第右沿諸邑纔經數歲之荐歉向來特敎深徵一夫之冤徵其在仰體之道宜付寧失之義湖西災總比丙辰旣加千結嶺南災總比丙辰亦加二千結今若依嶺南例事目災外加劃六千八百結以準七千七百結則所加比丙辰亦爲二千結如是排比庶可謂均齊方平拯劣米太之代錢收捧限年遞減在沿民實爲大惠一向因循亦關事體而今年本道舊還旣不分排亦姑許停退允合軫恤之道與推奴徵債防塞事竝爲許施似好云故仰達矣從之敎以其中湖南之以再昨年尤甚邑又爲昨年尤甚處比之丙辰之於甲寅乙卯必有甚焉此等邑量宜加劃書九曰大臣之議以爲湖南今年災總之爲七千七百結固爲優足而就其中如欲更爲闊狹則加劃三百結以準八千結之數雖似稍過亦未爲不可云矣從之
정조 23년 · 강
命濟州年分等及舊還停退事寺奴婢貢減一斗事男丁大同米減一升事軍兵操鍊姑爲停止事竝依狀請施行
정조 23년 · 목
有司堂上李書九啓言此濟州牧使林蓍喆分等狀啓也濟州四十一洞里置之稍實三十九洞里置之之次大靜九洞里置之稍實十三洞里置之之次旌義三十洞里置之稍實六洞里置之之次仍以爲舊還督捧恐傷民力仍舊停退外此可以從便措處者開錄于左而候風海路遲速無期謹依已例一邊馳啓一邊擧行請令廟堂稟旨分付矣其一各寺奴婢貢每口減給一斗事也其一男丁大同米各減一升事也其一軍兵操鍊姑爲停止待明春從附近哨司鍊事也臣亦爲就議大臣則以爲本島年事幸得稍稔分等與後錄諸條便屬已擧行之事竝爲依施似好云故仰達矣從之
정조 23년 · 강
命金吾時囚兪祿中罷職放送
정조 23년 · 목
因囚單子敎以何足責罷職放送
정조 23년 · 강
以鄭觀采爲禁衛中軍
정조 23년 · 강
命假注書李允謙拿勘
정조 23년 · 목
政院啓言黃海水使李長喆所頒密符單子誤以已頒之第十八符混爲書入完符之中至於啓下原單子今方改修正以入而密符事體何等嚴重有此錯誤萬萬可駭當該注書所當重勘而本院請推之外無他罰何以爲之敎以當該注書考律嚴勘
정조 23년 · 강
領議政李秉模從縣道陳疏請勘賜批仍命遣御醫看病
정조 23년 · 목
禮曹判書黃昇源狀啓以爲領議政李秉模病勢夜來復添實無前進之望姑留村舍今方治疏從縣道上送臣亦姑爲留止○疏略曰臣荐奉不敢聞之敎蒼黃尋鄕以爲畢命邱壑之計不意恩諭聯翩更勤非常之敎驚惶震懍罔知所出在都下則尋鄕待勘爲義分在鄕外則近京俟命爲義分卽日登道行到廣州奉安地日勢已夕宿病又劇止宿店舍政擬曉發朝來諸症挾感迭攻進退維谷去益罔措臣之決難冒膺之狀非敢以便宜自占也去就自重也如使臣積誠於未然之前毋致頻復之悔則朝野雖許以上賞臣不必以爲泰而區區衷悃已暴於城外附奏中群情莫伸餘憂自在罪則有之恩何辱焉之語臣雖復登文階實無外此別爲詳陳者今臣之行直以偃處鄕廬之爲蔑分竊自附於歸身司敗之義而已進而近京莾蒼與百里等耳重以疾病如此如欲寸寸擔舁抵郊而後止則駭道路之聽聞辱朝廷之事體誠非細故也且念宗伯之行鎭日相隨不但病心之更添一病廚傳之弊上所俯燭是故前後敦迫於大臣或山林之士或命縣官而傳諭或以有旨而回諭養民以致賢之盛德至意臣常欽仰豈意緣臣致此過禮貽此民弊乎伏乞亟收偕來之命仍勘逋慢之罪批以予嘗聞夫子之訓矣其謂子産曰行已也恭事上也敬而仍詡之以君子之道大抵近世之人目前才有事輒不免撓撓勷勷行己也非不欲恭而率歸於失恭事上也非不欲敬而反近於欠敬氣先奪帥神不棲宅泯然一色漸成痼瘼顧予惕若孚號揚庭不過曰矯時改俗四箇字惟卿允元進止不錯昨年訓院請對三軍萬民咸聽于卿而階級層節燦然不紊及其洞諭予本意也濟濟之列靜聽無譁往往有知感而起歎者又於今番依舊是茫無津筏垂紳戟門之外動必遵度不失其常予乃卽日回鑾繄誰之力也今卿遜玆荒郊至以群情莫伸餘憂自在罪則有之恩何辱焉爲言卿試思之君相一體所䙡相須區區予心卿必諒之予何嘗絲豪過餙於綸綍之間秪爲華卿身而侈卿銜之地哉一則曰矯時二則曰改俗要其歸趣與前諭所謂保世臣云云相爲表裏卿須安心調理俟間入城以聽予面諭所辭不允仍敎以此批答宗伯更爲傳諭愼節向勝與否亦爲附奏仍遣御醫持相當藥物看病以來
정조 23년 · 강
命北兵營忠淸兵營平安兵營所管各邑鎭官鎭門聚點時執頉處守令邊將重推
정조 23년 · 목
兵曹啓言卽伏見北兵使李潤謙忠淸兵使鄭忠達平安兵使李儒敬狀啓則今秋官鎭門聚點時北關邑鎭不無些少執頉湖西報恩等四邑戰馬器械軍裝服色不無欠闕破傷關西邑鎭傷朽之器駑駘之馬間有執頉者故各該邑鎭次知監色等從輕重科治後卽速修改之意發關嚴飭爲辭矣軍額戰馬之欠頉器械服色之渝破其在詰戎之政俱極疏忽不可無警執頉各邑鎭當該守令邊將請竝從重推考允之
정조 23년 · 강
召見副護軍洪義浩于誠正閣
정조 23년 · 목
政院以義浩持審理錄校正本洗冤錄平冤錄謄本來待啓敎以入侍
정조 23년 · 강
命殺獄開檢按節氣量看證勿拘事目一邊棒招一邊開檢
정조 23년 · 목
副護軍洪義浩啓言臣兄仁浩曾於審理冊子修正時以有關於刑獄愼恤之事筵奏諸條至蒙允可而未及啓下矣今伏承審理錄繼修之命而因言端以臣兄之昔所陳諸條更此仰達矣檢驗時先捧招後開檢自是甲辰事目而詞證衆多轉告不已則捧招或有延過二三日之弊若値暑月屍體變動檢傷無憑今後則按節氣寒暑量看證多少不必拘於事目一邊捧招一邊開檢仍卽具由啓聞似宜請以此知委京外從之
정조 23년 · 강
命殺獄掘檢議于曾經秋判及大臣指一定式
정조 23년 · 목
副護軍洪義浩啓言丁酉事目中已埋者勿檢之敎蓋指白骨之檢久遠之掘也至於和埋匿埋之日月雖或稍久事情當屬檢驗者亦未嘗一切勿許掘檢又若常漢藁痤未可謂永埋之類皆當一邊啓聞一邊開檢而通綸中撮錄太簡京外擧行易致疑眩亦宜稟旨詳錄俾有一定之式矣敎以更與曾經判堂人相議仍又就議大臣指一定式
정조 23년 · 강
飭京外殺獄無敢輕加辜限
정조 23년 · 목
副護軍洪義浩啓言辜限之法元宋以前手足傷人例限十日至皇朝始用二十日之限蓋速死處不得過十日則十日之限法意則然而人有強弱之不同打有猛歇之差殊或有拖至二十日而始死者則皇朝之斷以二十日蓋出重人命之意也至於加辜限之法則萬曆十三年刑官舒化纂進條例始有因本傷致死加用辜限之例矣然而因本傷致死最難執定一或差誤死生係焉其不可輕易援用也明矣戊子年平安道錄啓中未經覆啓遽用加限之法而致勤嚴敎伊後京外掌法之臣莫敢引用曾前泮人鄭漢龍以環刀擊人膝骨死於辜限之外環刀擊人其有殺心明白膝骨半落其因傷致死亦無疑故秋曹啓稟請用加限至有問議大臣後始爲允許矣大抵死於限外者率多調治失宜鍼灸乖方之致則其傷雖曰因人其死抑非由已乎自今以後除非金刃傷口咬傷等事情明白者外勿用加限似合於愼獄之意矣從之敎以加限之法不可容易始之雖金刃傷口咬傷除非別般稟旨收議歸一之前無敢輕先成獄之意嚴飭京外
정조 23년 · 강
命梁大善判付中過失殺收贖數誤字釐正
정조 23년 · 목
副護軍洪義浩啓言過失殺收贖大明律則四百二十兩大典則例徵四十九兩而梁大善獄判付中有過失殺收贖四百餘兩之敎似是四十餘緡之緡字承書誤錯之致也所當改書緡字而判付文字事體至重故仰達矣從之敎以緡是十兩之謂而近來吏文之通用於一兩者其實則非矣四十餘兩之十字傳謄之際錯書百字而然卽爲釐正
정조 23년 · 강
命京外檢案中實因論不中理者逐一釐改
정조 23년 · 목
副護軍洪義浩啓言京外檢案中實因論斷或不中理以致折獄之疑眩此而不改正因循刊行則不無承謬之弊其已經處分著載判付者仍舊不改以示將來者之警未及發露者逐一釐改俾絶襲謬之患恐合事宜從之敎以幾十年後書今成帙須與該郞及解事律官更爲詳加校正以爲從近依定奪頒行遵守之地
정조 23년 · 강
假注書李允謙以領議政李秉模附奏馳啓
정조 23년 · 목
狀啓以爲臣敬奉聖諭馳到廣州地奉安驛傳諭于領議政李秉模所住處則以爲狗馬賤疾何足致煩聖念而史官遠臨至勤俯詢感涕被面不知所喩臣之病難自強義難冒進之狀朝已備陳於縣道之疏恭俟處分不敢復有所猥達云矣臣則仍爲復路
정조 23년 · 강
遞承旨趙弘鎭沈象奎以李魯春韓用鐸代之前望也
정조 23년 · 목
敎以奉命在外承旨同副承旨許遞前望單子入之待下批牌招察任
정조 23년 · 강
命來十一日輪對當次人受點後日次待令
정조 23년 · 강
命慶尙右兵營全羅兵營所管各邑官門聚點時執頉處當該守令竝重推
정조 23년 · 목
兵曹啓言伏見慶尙右兵使李柏然狀啓則道內束伍軍兵等今秋官門聚點時尙州善山咸昌聞慶等四邑器械服着或鈍或弊南海漆原宜寧草溪陜川三嘉安義咸陽山淸丹城固城等十一邑軍兵闕額器械執頉雖有多寡緊歇而各該邑軍務次知座首從輕重科治後軍伍之當充器械之可改者着念擧行之意嚴飭發關爲辭全羅兵使沈鑏狀啓則扶安井邑金溝泰仁高山等五邑軍兵間有老弱苟充器械服色亦多渝弊故各該邑軍務次知座首懲礪後斯速充代修改之意關飭爲辭矣詰戎之政關係甚重而軍兵老弱之苟充器械服色之渝弊極爲疏忽執頉各邑當該守令請竝從重推考允之
정조 23년 · 강
命內司奴李再福充定甲串津沙工金繼得等更爲嚴杖取招
정조 23년 · 목
刑曹啓言內需司入役奴金繼得金順興金唜太宋喆甲金二乭裵興孫張益漢李再福等竝捉致取招則金繼得等招以爲渠等以足病之致或先或後來到金浦邑店則李再福先到以炬火之不出店主男女乘醉毆打故渠等竝力挽解則店女發惡曰吾之六兩錢與塒鷄公然攘奪云繼得聞甚驚駭謂再福曰吾等以內司所屬不可若是作弊於村里而今此店女之言旣如此則不可不發告於金浦官以卞虛實再福發怒拳撞繼得之胸曰如汝同官絶之可也云故不得更言而攘鷄攫錢事則只聞主人之憤說未捉再福之眞贓不敢質言至於毆打兩班事則再福在路酗酒非一非再未知何處毆打何許兩班實未目見不敢指的告達云李再福招以爲渠自江都還來時行到金浦邑內則有一衣冠者言語不遜故渠乘醉後雖不無口辱拳撞之事其兩班常人實未的知旣入邑店責出炬火果毆打店主男女而至於錢鷄攘奪之事則實爲瞹昧云旣有嚴杖取招以聞之命請上裁敎以前此嚴飭何如則不知爲戢者萬萬痛惡所謂再福下送畿營卽令該郡守聚會邑底班賤於其所見處嚴治後仍定甲串津沙工同惡之類前後必不止此各人等處更爲嚴杖究問一一捧直招以聞此後江華下去司屬之作弊者當者姑置當該次知中官楊花渡管領充定頭目吏隸皆當刑推以此各別嚴飭使之書付司壁遵行
정조 23년 · 강
命北兵營都試居首人直赴殿試
정조 23년 · 목
兵曹啓言觀此北兵使李潤謙啓本則本營屬茂山以北六邑親騎衛今己未條四等都試時親騎衛閑良金順昌居首閑良李齊檍春等片箭沒技馬兵閑良朴致蕃居首閑良趙顯燁之次令該曹稟處云今此金順昌李齊檍朴致蕃似當依法典直赴殿試趙顯燁直赴會試請上裁從之
정조 23년 · 목
兼右諭善李晩秀入見如儀僚屬李魯春申大羽隨入講說見講學廳日記
정조 23년 · 목
禮曹判書黃昇源狀啓以爲領議政李秉模身病添劇姑留奉安驛村舍形止昨已馳啓而本月初七日臣謹奉兼春秋金珍恪所傳批旨卽爲傳諭于大臣所住處則以爲臣以義則決難冒膺以病則無以自力信宿旅舍進退維谷猥陳縣道之疏恭俟逋命之誅聖度如天不惟不加之罪誨諭愈摰恩禮愈隆九頓擎讀百回玩繹無非臣不敢當不敢承又不敢費辭以對者我殿下聲律身度左矩右繩以至絲綸之發未嘗有不宜施而輕施不當紆而輒紆奉如球璧仰以典謨而只緣一時之誤恩不惜十行之寵翰臣心震越在所不論朝野瞻聆得無如何呻囈之中惶汗遍體誠不知何以至此也臣之去就斷無可言而惟以兼程馳進遄被邦憲爲期不料僅到一舍宿病陡劇扶舁作行轉無其望擬於蒙勘之後還伏鄕廬任便調治及奉溫批大失所圖御醫看病尤出格外跼高蹐厚寧不罔措第伏念罪積逋慢而姑不處之以嶺海鈇銊別是欲生之德意則死於道路昔人所恥亦非所以仰承閔覆之聖念也臣雖無能爲役於前輩離次登程少伸義分因病回轡復尋丘壑求之往躅恐不無據將於明日回向鄕路諒非獲已深增死罪臣之此歸賴天之靈雖獲生路職名未解之前實無重入脩門之望宗伯相隨萬萬悚悶惟願亟收偕來之命以除邑驛多少之弊云大臣病勢一向無減明將還尋鄕廬以爲調治之地臣則仍爲隨往計料○敎曰卿今又還尋鄕第云卿何若是牢讓況所愼未差而冒寒撼頓尤爲之憫念到今姑副卿懇實合敬禮之方卿之相職許解以爲入城穩攝之道卽爲上來事卿其更爲傳諭期於偕入之意卽爲回諭禮判處○敎曰大臣置處政事當日爲之
정조 23년 · 목
以李東宇爲掌令沈普永爲正言李龜雲爲校理李秉鼎爲工曹判書金羲淳爲禮曹參議李宅永爲長津府使林昉爲順懷墓守衛官辛坪爲懿昭墓守衛官昉坪竝初仕也李秉模判府事單付
정조 23년 · 강
命左議政沈煥之右議政李時秀勿待命
정조 23년 · 목
敎曰近因卿等酬應之煩而憊倦難狀卽入侍承宣諸人之所目擊者今則領相雖姑解而卿等姑不視事若此則又將費却許多酬應卿等旣知近日予氣之有酬應則輒難強而更或強聒則此果如何不在多言惟在卿等自量於出處之如何此意令入侍承宣往傳于左右相○承旨鄭尙愚書啓以爲臣敬奉聖敎馳往傳諭于左議政沈煥之所住處則以爲臣於屛伏俟勘之中伏奉近侍所傳下敎辭意擎讀未半震恐惶蹙不知死所是豈臣子所敢晏然承聞者哉方走伏金吾門外恭俟鈇銊之誅云仍爲馳往傳諭于右議政李時秀所住處則以爲臣卽伏見承宣奉傳之下敎萬萬非臣分之所敢承聞者震剝罔措方走伏金吾恭俟嚴誅云○政院啓言卽者議政府錄事來言左議政沈煥之走伏金吾門外仍納命召何以爲之又啓言右議政李時秀走伏金吾門外仍納命召何以爲之竝敎以勿待命事遣史官傳諭仍傳筵敎及命召
정조 23년 · 강
汰宣傳官李漢極
정조 23년 · 목
兵曹啓言卽接宣傳官廳牒報則以爲本廳廳憲自來嚴重定置行首凡於公故就一廳中指名定送自是規例而宣傳官李漢極不有廳憲侮蔑行首至於日前因差役之事謂以行首不使替代隨到於他廳稠坐之中詬責凌踏聽聞可駭如此則受敎廳風莫敢違越之法意壞損無餘玆不得不具由論報爲辭矣該廳自有受敎廳風下僚之於首任莫敢侵侮而李漢極詬責行首於稠坐之中致此論報之擧者誠極駭然其在存廳風杜後弊之道不可仍置請汰去允之
정조 23년 · 강
召見稟事閣臣徐榮輔于誠正閣命御製繕寫時寫字官有故者皆令入參
정조 23년 · 목
檢校直閣徐榮輔啓言御製繕寫今方擧行矣寫字官本自數少而其中善書者多有故事役極爲苟簡御眞圖寫時畵員中有故者例爲拔例執筆御製事體至重畵寫宜無異同今亦依畵員例寫字官有故者皆令入參而計日給料之意分付該曹前仕無料人之使役者一體計日給料恐合事宜矣從之敎以雖不番番若此如今工役苟且之時用此例
정조 23년 · 목
批以慈殿慈宮氣候一樣矣昨聞卿等之還第意以爲自此妥帖氣始少降眠亦加更待朝欲爲引見卿等卽見左相箚本名雖代箚甚於疏語非犯禁而自歸涉禁涉禁之又不足申言乞骸之請措辭下語太欠稱停此豈所知於左相者乎然則昨日還第不幾近於欺予乎筵敎縷縷果何如也其可以乍還爲伸分又復依舊者竊恐大臣事君之道不當乃爾頃刻之間膈氣煩懣明知其若此而爲此不思所以不如此之道者左相果不負予乎負予誠大矣爲殿宮問候之所重不得不先爲宣批而所謂聖體候若何寢睡水剌之節何如何必問之亦不必答之也左相聞此若不入來同爲承候則此問安啓辭作爲院中休紙宜矣
정조 23년 · 강
命左議政沈煥之箚本令承宣還傳
정조 23년 · 목
敎曰觀卿箚不勝瞠惑藥院之批卿必見之不須更誥原箚付之入侍承宣還傳使之仍傳筵敎卿其諒爲事傳諭左相
정조 23년 · 목
敎曰藥院啓批尙不循例書下都相以下尙在藥院而左相無意簉朝者古之體國大臣亦果如是處之否乎不料左相之乖激若此當強憊臨殿以待入來卽當引見此意令都相知之明日則慈殿誕辰相値日勢雖侵申次對進定左相入來然後詣閤敎曰左相雖云入來而聞於偕來承旨言以承候入來云賓對旣有命矣以賓對詣閤然後當引見此意更令承宣往傳于左相
정조 23년 · 목
左議政沈煥之等曰伏見藥院問候批旨以膈候爲敎矣俄間未審何如予曰日候近亦過暖故背部尙有汗氣而今筵酬應亦不得已而爲之矣煥之等曰寢睡水剌之節何如予曰寢睡難以穩成而飮食亦覺稍減矣予又曰近日卿等事萬萬過矣昨日則認以爲安心還第矣左相則又何爲陳箚也領相雖不得已姑副而卿等則豈可無端竝爲求遞乎卿等似以昨日筵敎爲引義之端而亦豈如是之事乎非但以卿等事爲悶然予於近日纔有事爲輒覺勞心數日以來酬應甚難矣卿等今旣入來此後則須勿如是好矣煥之曰聖敎如是臣何敢更事煩達而年年此擧豈不誠悶迫乎臣等每於一番事過之後輒以爲今番則雖如此來頭豈有更慮之端云爾而不料今番事之又爲如是矣今年旣如是則明年又必如是臣等忍痛齎憤過了今番豈忍明年復見此事乎近來隄防因此而解弛義理由是而晦塞臣等之如是煎迫是豈爲家乎爲身乎臣等之心殿下亦必俯燭之矣殿下獨不念及於宗社之深憂遠慮乎卽者聖諭荐降次對有命不敢更事逡巡玆以登筵而惟以此後之更無此事爲千萬仰望之端矣予曰卿之所奏大抵過矣予曰回還使臣何當入來云耶煥之曰似聞醫官輩言則十三四日間當入來云矣予曰十三四日俱是齋日則所重果何如而勅書入來時當鼓吹而迎之以此日爲定豈成說乎更以十一日進定爲好而使行之倍道疾馳事面亦涉如何矣煥之曰然則以十七日退定似好矣予曰如是則日子太緩中間住接亦爲難便之端矣向以順付使行入來日子之預爲狀聞事有所下敎使之行會仍爲定式矣卿等果已知之乎煥之等曰臣等皆未聞知矣予曰行會定式之事大臣亦爲不知殊可異也命有司堂上李書九進前敎曰向以石尙書族譜購來之意有所下敎矣齎咨官入去時不爲知委云誠駭然矣伊時自政院不爲分付於該院而然耶書九曰政院則果爲分付而譯官輩不爲提醒故致此矣予曰譯官輩所爲誠爲痛駭矣傳敎何等莫重而渠輩焉敢如是擧行乎予又曰後米之說向有酬酢而後米之外又有後後米名色云惠堂須詳問於錦伯爲可而似此名色前所未聞加徵之弊不可仍置須詳細講究從速變通好矣予又曰戰漕船通用之論每有酬酢而凡事當試可乃已明年則先從一處爲始以試其便否之地好矣判敦寧鄭民始曰雖或有些少不願之端云而若果試之則豈有不成之理乎書九曰向以牙山貢津倉漕船改造事有令有司堂上稟達之敎而該倉船則年限未滿改造之請有難許施予曰未限滿改造或有其例乎書九曰近或有一二處許施之事而此路若開則漕需易致欠縮故向來咸悅之受弊亦由於是矣予曰此後則切勿闊狹一遵定式可也
정조 23년 · 강
以李晩秀差下槐院公事堂上
정조 23년 · 목
左議政沈煥之啓言槐院公事堂上有闕未及差出而適値時急文書擧行姑以右尹金達淳權察其任矣達淳登筵稀闊凡事可以稟裁者或致遲滯云請以行大司成李晩秀差下使之察任從之
정조 23년 · 강
命交易回咨撰送北京
정조 23년 · 목
左議政沈煥之啓言會寧慶源兩處交易咨文出來矣回咨依例撰出正書安寶後請別定禁軍給馬下送于灣府使之傳于鳳城將轉送北京從之
정조 23년 · 강
命文備郞朴崙壽付標
정조 23년 · 목
右議政李時秀啓言文備郞例不得以臺職兼帶而向來文郞廳差出時司諫朴崙壽誤爲啓下臣之做錯不勝惶恐而請原單子中朴崙壽則付標從之
정조 23년 · 강
命限都政前郡守以上窠以限滿守令通融備擬
정조 23년 · 목
吏曹判書徐龍輔啓言今朔爲始當爲儲窠而若出郡守以上窠則京職中可擬之人每患苟艱雖非啓請之邑限都政前以限滿守令勿拘純望通瀜備擬以爲次次遷轉之地而雖値口傳政事之時亦爲一體擧行已成近例請今亦依此爲之從之
정조 23년 · 강
命三南被災邑停番騎兵依例排番
정조 23년 · 목
兵曹判書李在學啓言昨年因備局草記三南被災邑所在騎兵自今年正月至十二月停番其代以京畿海西關東騎兵上番矣今已限滿自來正月爲始當以三南諸邑所在騎兵依例排番故敢達矣從之
정조 23년 · 강
命左議政沈煥之箚子以例批書傳
정조 23년 · 목
敎曰左相旣簉朝登筵問候批旨中不幾近於欺予六字抹下以便大臣之心措語雖慨然相箚體重以例批書傳左相
정조 23년 · 강
命司譯提調李書九越俸一等首譯拿問重勘該院任官令攸司照律定配
정조 23년 · 강
禮曹判書黃昇源以判府事李秉模入城書啓
정조 23년 · 목
昇源狀啓以爲領議政李秉模病勢無減還尋鄕廬形止昨已馳啓本月初八日左副承旨徐有聞成貼有旨備邊郞李乘運齎傳故臣祗受後卽爲傳諭于大臣所住處則以爲臣方向鄕廬之際忽伏奉聖諭辭敎懇摰德意隆洽旣軫冒寒而轉發特許解職而慰勉殊恩優渥天地莫量臣雖病頓蒙此異數又無職名難安之端則何敢直遂初計以致重臣之相隨乎謹當強策還都以伸叩謝之忱云矣大臣今將回程上來而臣旣承期於偕入之命仍爲隨來又書啓以爲大臣今方入城還歸本第而臣旣承偕入之命仍爲隨往敎以大臣旣入城卿則退去
정조 23년 · 강
秋曹以司譯院任官吳命毅豐川府定配啓
정조 23년 · 강
命秋曹囚金繼得等下送畿營令陽川等三邑倅輪杖
정조 23년 · 목
該曹啓言依判下金繼得金唜太宋喆甲金二乭裵興孫張益漢金順興等嚴杖究問則招辭以爲前後作弊之類焉敢欺隱乎去甲寅年分奴子金仁哲到金浦以食牀之不善接待毆打官屬直到官門無數作拏本司次知已爲治罪除名丙辰年分役人金貴仁到濟物鎭以火炬之趁不出待毆打鎭屬丁巳年分奴子金春得到金浦以不善接待毆打吏屬大段作拏朴盛春到陽川店舍毆打店漢三漢等已自本司勘治此外則別無指的告達之事金唜太昨年十一月立役金順興今年七月立役渠等往來時別無作弊之類云金繼得等同惡作弊者必不止金仁哲等四人而前後犯科之類終始隱諱不爲直陳之狀萬萬痛駭至於金唜太金順興謂以立役之屬耳終不指告者亦極痛惋所當嚴刑鉤覈而旣有捧供以聞之命請上裁敎以立役屬耳兩漢外其餘下送畿營嚴飭陽通金三倅每邑輪杖五十然後還囚雇馬廳萬一歇杖該守令等拿問之意狀聞事分付
정조 23년 · 목
僚屬李魯春金羲淳入參講說見講學廳日記
정조 23년 · 강
命來歲祈穀大祭親行
정조 23년 · 목
因禮曹來正月初八日祈穀大祭取稟有是命
정조 23년 · 강
命嶺南武士今日殿座時待令
정조 23년 · 목
兵曹以慶尙道武士別試優等八人上來啓稟敎以今日殿座時待令同爲試取騎六柳片講依近例從自願試官則兵判御將入直總府堂郞爲之
정조 23년 · 강
御春塘臺行次對及藥院入診兼行抄啓文臣九月朔親試秋等試射嶺南武士試射親試試官沈煥之鄭民始徐龍輔徐榮輔金祖淳沈象奎武士試官李在學李漢豊尹長烈閔百燻
정조 23년 · 목
具平戎服乘輿出萬八門入靑陽門至春塘臺降輿入幕次陞座試官率應試諸臣入庭行禮訖以徹鹽和羹梅爲七言十韻排律題懸題後仍爲試射
정조 23년 · 강
命大同木升尺一依舊典毋得濫捧
정조 23년 · 목
左議政沈煥之啓言法必信於民而後爲可久可繼之道伏況我聖上宵旰一念惟在於率由舊章勤恤黎元則事關貢賦尤宜有不易之恒式第以大同木事言之正五升準三十五尺廣七寸昭載大典而挽近以來漸失其舊京司所捧之布或麤或細遂無定準而外邑吏胥之斂以高價貿納麤品已成痼弊到京之後輒多見退則又以京司之峻捧憑藉爲言點擇刀騰年增歲加而京司所捧者細或踰於七八升長幾至於四十餘尺矣然而惟此升細尺長之布又未嘗盡歸於貢人之受價則京司吏胥之夤緣作奸亦可知已京外之弊反覆相因而可哀者惟彼小民也先正臣宋時烈所謂下得其利而上得其怨民浚其血而吏鼓其腹者近之矣升縷尺度京外之所共知仍舊修明無增無削方可以示信於民而顧今年分告訖出秩在邇分付惠廳凡當捧納之時酌量升尺一依舊式操切吏胥盡祛宿弊而爲先頒令諸道徧示列邑亦皆視此爲準俾京外吏民曉然知國典之本有定準朝令之不敢違越而收納與捧上時無論過不及如復違式則該邑守令隨現重甚該廳堂郞亦施以違制之典事請各別申飭從之敎以近來此弊爲小民難支之瘼觀於文侍從守令之前此迭相疏陳可以知之爲先令廟堂措辭嚴飭俾有實效
정조 23년 · 강
申嚴閭家奪入貰入買入之禁
정조 23년 · 목
左議政沈煥之啓言閭家奪入貰入自先朝法禁至嚴而貧寒士族之蝸廬斗屋僅得庇身者年前朝令雖或闊狹許其買入至於數百金以上之冒禁買賣與或稱借居貰住而有犯科者則不可不禁斷矣此則請令京兆嚴加覈奏以爲申明舊典之地敎以閭家奪入貰入買入之禁卽我先朝初元首先頒示之令甲也予亦遵而行之俾爲小民一分奠接之道而蝸屋買賣因故相蔡判府所奏略有闊狹者蓋貧士之家力無以與朝士傑家買賣也此亦若不準數給價則無異犯禁且況奪入貰入之弊萬一有蕩然之慮小民之受困姑舍是是乃不遵先朝浹民肌膚之盛德至善寧有是乎今聞卿言不可不別般申禁判尹旣承筵敎退至本府招致各部官嚴明分付今年十二月晦日以前屬之昧爽其後當有申令前後之別如是而有犯犯者自有先朝定式之法令而如或不能照察致有現發部官亦爲重繩以此擧條書付本司及京兆五部壁上以爲常目之地
정조 23년 · 강
命監察有兼銜者勿參貶坐事著爲式
정조 23년 · 목
右議政李時秀啓言時帶臺職之人雖兼學敎授軍門從事官等之職例不得進參於貶坐而至於監察之有兼銜者近例無可據卽今監察中時帶軍門從事官者爲二人監察雖異於臺諫體貌自別於諸司貶坐禮數實多拘礙此後則監察雖有兼銜依時臺例貶佺懸頉事定式施行似好矣從之
정조 23년 · 강
命成均館久任郞以館職臺銜兼帶事置之
정조 23년 · 목
吏曹判書徐龍輔啓言因大司成李晩秀所啓本館久任兩郞廳雖除玉堂臺諫許令兼帶差擬之際雖時任三司亦爲通瀜擬望事有令該曹稟處之命矣泮長所奏實出於久任責成之意而蓋此泮郞與內閣之直閣待敎有異不過該司之一郞官貶坐時禮數科試時入門官收券官等役俱非帶臺職者所可擧行其外番次及諸般職務亦多掣礙故以此意問于大臣則大臣之意亦以爲然請今姑置之從之
정조 23년 · 강
命忠貞公金澍祀孫成給立案
정조 23년 · 목
禮曹判書李秉鼎啓言昨秋因嶺儒上言忠貞公金澍特命賜謚致祭而以其祠板之尙存大臣陳奏仍有不祧擧行之成命矣卽見忠貞後孫等列名呈單則忠貞長派至五代孫而無後諸宗相議已以次宗之子挺鍵定爲奉祀孫依法典成給立案云祠板旣存不祧有命則依其單成給立案恐合事宜矣從之
정조 23년 · 강
重推慶尙監司申耆
정조 23년 · 목
兵曹判書李在學啓言外邑武士抄上之擧實出於勸奬慰悅之聖意前後提飭亦已申嚴而今番嶺南武士親試時鐵箭入格僅爲一人而步數亦不及於去年其餘諸人之各技應試者皆不成樣此豈抄上之本意乎不善擧行之責在所難免該道道臣從重推考此後則必以身手武技之可合者各別抄擇上送俾有實效事請更爲申飭從之
정조 23년 · 강
宣惠堂上金文淳請劃嶺南別餉米二萬石于賑廳不許
정조 23년 · 목
文淳啓言賑廳舊儲之米連因均廳之無移納年年貸用殆無餘儲以目下均廳事勢實無還報之望而賑廳不虞之需亦不可無備他無拮据之道誠爲可悶嶺南有別餉米名色無他需用之處只付之左右水營元穀則漸致減縮耗條多歸閒漫之用事極無義左水營時在米爲四萬餘石而該營之每年取用於支放者爲七八百石而已就此中限二萬石移屬本廳以爲每年取耗措備賑資之地則別無妨礙事甚便好故仰達矣予曰大臣之意何如左議政沈煥之曰嶺南別餉米之名創置法例與年條臣未曾閱看原簿而京外衙門之穀物移劃或啓後弊不可輕議於造次之間矣右議政李時秀曰別餉穀設置當初法意有在如或有減縮之弊則固宜嚴飭典守今若一開移劃之路則恐有漸次蕩然之慮在賑廳亦未必有大段實效臣意則似難許施矣從之
정조 23년 · 목
承旨徐有聞啓言嶺南抄上武士待令事命下矣久而未卽來待不能預飭之失在所難免兵曹判書李在學請推考從之
정조 23년 · 강
命前平安監司韓用龜前咸鏡監司李集斗施以不敍之典
정조 23년 · 목
司諫朴崙壽啓言刑獄體段孰非不嚴而至於檢驗愼重尤別一或違式人命係焉所以盤覈之道行檢之節十分詳審毋或少忽而近日秋曹啓語之所頒布者見之寧邊檢吏之疑亂獄情前所未聞而道啓之初不擧論北關兩倅之屢檢違例全漏傷痕甚至有一倅之再行檢事閱月相持而亦不致責云者大是不審有關後弊該檢官方有拿處之命而其在重獄體之道兩道道臣不可罷推而止請竝施不敍之典從之
정조 23년 · 강
命副護軍洪義浩所奏殺獄檢驗條不拘事目事議于大臣
정조 23년 · 목
司諫朴崙壽啓言雖以今番兩道事觀之檢獄法例關係至爲嚴愼向來副護軍洪義浩所啓諸條中有按節氣寒暑量看證多少不必拘於事目先招後檢卽是甲辰事目而今曰按節寒暑然則暑月先檢寒節先招之謂而看證多少未招之前非可預料者至於不拘事目云者意在纖悉語欠周愼雖無不拘之句語種種違式之弊有西北諸檢狀之不審萬有一疑亂獄情者倣用於不當用之地末流之弊有不勝言蓋暑月行檢晷刻爲急則直請甲辰事目中懸註與釐改未或不可旣存事目又曰不拘下語終涉容易闊狹又非定制請下詢大臣更加爛啇務歸至當以爲一定不易之法焉從之
정조 23년 · 강
遞承旨李魯春以沈象奎代之前望也
정조 23년 · 목
敎以校役相妨右承旨李魯春許遞前望單子入之待下批先入侍後謝恩
정조 23년 · 강
以李冕膺爲右尹前望也
정조 23년 · 목
敎曰本府貶佺今日爲之云右尹前望單子入之待下批牌招
정조 23년 · 강
命嶺南武士試射入格人施賞有差
정조 23년 · 목
敎曰嶺南抄上武士今日試取咸安出身趙台鉉鐵箭僅過百三十步先付禁旅每朔武臣堂下試射時兵判更試三矢俱過四五十步則草記尙州閑良金啓商騎蒭一中閑良洪胄榮柳葉箭一中蔚山閑良權龍達片箭一中善山閑良林遇榮講略竝直赴會試其中林遇榮抄上後都試入格直赴殿試云半熟馬帖一隻賜給下去之類與未入格者令該曹給回糧
정조 23년 · 목
乘輿出靑陽門入萬八門還內
정조 23년 · 강
知事洪良浩陳疏辭職賜例批